(3)

ESRK ievainojamību novērtējums attiecībā uz Beļģiju uzsver sekojošo: a) Beļģijā ir konstatēta kopējā mājsaimniecību parādu sloga pieauguma tendence, ko lielā mērā izraisījis kreditēšanas mājokļu iegādei nepārtraukts un straujš pieaugums. Šī notikumu attīstība pēdējā laikā, iespējams, ir apstājusies sakarā ar pēdējo gadu laikā notikušo kreditēšanas standartu pastiprināšanu. Vienlaikus mikrolīmeņa dati parāda, ka ir noteiktas mājsaimniecību grupas, kuru hipotekārie kredīti ir lieli attiecībā pret konkrēto nekustamo īpašumu vērtību, kuras parādu apkalpošanai tērē lielu daļu no saviem ienākumiem vai kuru neto finanšu aktīvu līmenis ir zems, salīdzinot ar to parāda līmeni. b) Ekonomikas vai finanšu satricinājumu, piem., bezdarba pieauguma un/vai ienākumu kāpuma samazināšanās, gadījumos šīm mājsaimniecībām, kurām ir lieli parādi, var būt īpaši grūti apkalpot parādus, un var pieaugt hipotēku saistību neizpildes gadījumu skaits, radot tiešus kreditēšanas zaudējumus bankām, jo īpaši, ja līdz ar to krīt mājokļu nekustamā īpašuma cenas. Turklāt, piepildoties tautsaimniecības nelabvēlīgas attīstības scenārijam, ar to saistītās negatīvās sekas mājsaimniecību ienākumiem un labklājībai var papildināt sākotnējo satricinājumu, vēl vairāk pastiprinot tiešo un netiešo negatīvo ietekmi uz finanšu stabilitāti (piem., mājsaimniecībām jāsamazina patēriņš, lai apkalpotu hipotekāros kredītus). c) Turklāt mājokļu nekustamā īpašuma cenas, kuras pēdējo 30 gadu laikā ir ievērojami pieaugušas, pēdējo gadu laikā pieaug straujāk nekā ienākumi vai īres maksas. Mājokļu nekustamā īpašuma cenas nominālā izteiksmē tagad ir tuvu tādam līmenim, kādā tās bija pirms finanšu krīzes. Dažas pazīmes liecina, ka cenas tiek novērtētas par augstu, tomēr alternatīvi vērtēšanas modeļi neparāda to nepārprotami. Jau augsto un pieaugošo mājokļu nekustamā īpašuma cenu dēļ varētu turpināt pieaugt kopējais mājsaimniecību parādu slogs un pret ievainojamībām jutīgu mājsaimniecību skaits. d) Vienlaikus ESRK atzīst, ka pastāv vairāki faktori, kas mazina ievainojamības Beļģijas mājokļu nekustamā īpašuma tirgū. Pirmkārt, Beļģijas mājsaimniecībām kopumā ir relatīvi augsts finanšu aktīvu apjoms attiecībā pret parādiem. Otrkārt, hipotekāro kredītu pamatsummu amortizēšanās termiņi parasti ir mazāki par 25 gadiem, kas nozīmē to, ka, salīdzinot ar mājsaimniecībām citās Savienības valstīs, Beļģijas mājsaimniecības samazina savus parādus relatīvi ātri. e) ESRK ņem vērā Beļģijā īstenotos pasākumus, kas saistīti ar mājokļu nekustamo īpašumu. Kopumā Beļģijas iestādes galveno uzmanību ir pievērsušas tam, lai nodrošinātu banku noturīgumu pret riskiem, ko rada mājokļu nekustamā īpašuma sektors. Nationale Bank van België / Banque Nationale de Belgique (NBB/BNB) 2013. gada decembrī pieņemtais lēmums noteikt papildu kapitāla pietiekamības prasības attiecībā uz tādu banku hipotekārajiem riskiem, kuras piemēro uz iekšējiem reitingiem balstītos modeļus (2), un NBB/BNB publiskie aicinājumi būt piesardzīgākiem attiecībā uz riskiem, kas saistīti ar mājokļu nekustamajiem īpašumiem, cita starpā, var palīdzēt mazināt esošās ievainojamības. Turklāt tiek ierobežota ar hipotekārajiem kredītiem saistīta nodokļu objektu loka sašaurināšana. NBB/BNB publiski paustā apņemšanās noteikt papildu kapitāla pietiekamības pasākumus attiecībā uz augsta riska kredītiem (piem., kredītiem ar augstu kredīta/nodrošinājuma vērtības attiecību), ja tie joprojām veido ievērojamu daļu no jauniem izsniegtajiem kredītiem, varētu zināmā mērā ierobežot ievainojamību turpmāku pastiprināšanos nākotnē. No otras puses, nav pieņemti pasākumi, kas tieši novērš ievainojamības saistībā ar mājsaimniecībām, kurām ir lieli parādi, vai mājokļu nekustamā īpašuma cenu nepārtraukto pieaugumu. Lai gan īstenotie politikas pasākumi ir piemēroti, ņemot vērā mājokļu nekustamā īpašuma ievainojamību raksturu Beļģijā, tie var būt nepietiekami, lai šīs ievainojamības novērstu pilnībā,